b'\n_START_ARTICLE_\nWalther von Brauchitsch\n_START_SECTION_\nBiografija\n_START_PARAGRAPH_\nGim\xc4\x97 gausioje kavalerijos generolo B. E. Brauchi\xc4\x8do \xc5\xa1eimoje. Baig\xc4\x99s Pranc\xc5\xabz\xc5\xb3 gimnazij\xc4\x85 Berlyne, 1895 m. \xc4\xafstojo \xc4\xaf Potsdamo karo akademij\xc4\x85._NEWLINE_1900 m. prad\xc4\x97jo tarnyb\xc4\x85 Vokietijos imperijos kariuomen\xc4\x97s gvardijos grenadieri\xc5\xb3 p\xc4\x97stinink\xc5\xb3 pulke, v\xc4\x97liau tarnavo artilerijos daliniuose. 1909 m. pakeltas \xc4\xaf oberleitenanto pareigas. 1913 m. pakeltas \xc4\xaf kapitonus. Prie\xc5\xa1 Pirm\xc4\x85j\xc4\xaf pasaulin\xc4\xaf kar\xc4\x85 prad\xc4\x97jo tarnauti XVI-ajame korpuse, dislokuotame prie Meco. Nuo 1914 m. iki 1916 m. dalyvavo Verdeno m\xc5\xab\xc5\xa1yje bei Argono mi\xc5\xa1ko m\xc5\xab\xc5\xa1yje. V\xc4\x97liau dalyvavo Antrajame ir Tre\xc4\x8diajame Eno m\xc5\xab\xc5\xa1iuose bei 1918 m. pavasario Vokietijos puolime Vakar\xc5\xb3 fronte. 1918 m. liep\xc4\x85 pakeltas \xc4\xaf majorus._NEWLINE_Po karo t\xc4\x99s\xc4\x97 tarnyb\xc4\x85 Reichsvere. Nuo 1922 m. iki 1925 m. dirbo Vokietijos Karo ministerijos Artilerijos departamente. 1925 m. pakeltas \xc4\xaf pulkininkus leitenantus. 1927 m. lapkrit\xc4\xaf paskirtas VI-osios p\xc4\x97stinink\xc5\xb3 divizijos, dislokuotos Miunsteryje \xc5\xa1tabo vir\xc5\xa1ininku. 1928 m. pakeltas \xc4\xaf pulkininkus, o 1931 m. spal\xc4\xaf \xc4\xaf generolo majoro pareigas. 1933 m. vasario 1 d. paskirtas vadovauti 1-ajai karo apygardai ir 1-ajai p\xc4\x97stinink\xc5\xb3 divizijai. 1935 m. bir\xc5\xbeel\xc4\xaf paskirtas vadovauti 1-ajam armijos korpusui. 1936 m. pakeltas \xc4\xaf artilerijos generolo pareigas. Po to, kai i\xc5\xa1 pareig\xc5\xb3 buvo nu\xc5\xa1alintas generolas V. fon Fritsch, 1938 m. vasario 4 d. Vyriausiajai sausumos kariuomen\xc4\x97s vadovybei rekomendavus, A. Hitleris paskyr\xc4\x97 A. V. Brauchi\xc4\x8d\xc4\x85 Vokietijos Sausumos paj\xc4\x97g\xc5\xb3 vadu._NEWLINE_Dalyvavo rengiant planus ir \xc4\xafgyvendinant karo veiksmus prie\xc5\xa1 Vakar\xc5\xb3 Europos valstybes bei SSRS. 1940 m. liepos 19 d. jam, kaip ir dar 11 Vermachto auk\xc5\xa1\xc4\x8diausio rango generol\xc5\xb3, buvo suteiktas feldmar\xc5\xa1alo laipsnis u\xc5\xbe j\xc5\xb3 veiksmus \xc5\xbeaibi\xc5\xa1kai nugalint Pranc\xc5\xabzij\xc4\x85. Maskvos m\xc5\xab\xc5\xa1io metu susilpn\xc4\x97jo jo sveikata, o m\xc5\xab\xc5\xa1\xc4\xaf Vokietijai pralaimint, 1941 m. gruod\xc4\xaf buvo i\xc5\xa1leistas \xc4\xaf atsarg\xc4\x85. Per vis\xc4\x85 likus\xc4\xaf karo laikotarp\xc4\xaf nebuvo paskirtas \xc4\xaf jokias naujas pareigas. 1945 m. gegu\xc5\xbe\xc4\x97s 8 d. brit\xc5\xb3 paimtas \xc4\xaf nelaisv\xc4\x99, 1945 m. rugpj\xc5\xabt\xc4\xaf buvo sulaikytas ir \xc4\xafkalintas Piet\xc5\xb3 Velse. Jam pareik\xc5\xa1ti kaltinimai nusikaltimais \xc5\xbemoni\xc5\xa1kumui._NEWLINE_Mir\xc4\x97 1948 m. spalio 18 d. karo ligonin\xc4\x97je nuo plau\xc4\x8di\xc5\xb3 u\xc5\xbedegimo.'